Nuwe gebruike vir ou plastieksakke - Goeie Huishouding
Nuwe gebruike vir ou plastieksakke
Het jy gedink inkopiesakke kan net vir een doel gebruik word? Dink weer.
Dis asof hulle vanself vermeerder, soos draadhangers in 'n hangkas. Jy gaar hulle onder die kombuiswasbak op en neem jou voor om een saam te vat as jy weer gaan inkopies doen, maar jy onthou nie altyd nie. Dís hoekom jy dié vier slim hergebruike vir plastiekinkopiesakke nodig het.
Moenie jou huis of kantoor bemors met 'n nat sambreel wat drup sover as wat jy loop nie. Sodra jy binne is, vou die sambreel op en trek 'n plastieksak daaroor. As jou sambreel nie te groot is nie kan jy dit selfs in jou handsak terugsit.
Gebruik plastieksakke as handskoene om die "geskenkies" op te tel wat jou hond op die grasperk los. Dop die sak om en gooi dit dadelik weg. Druk een in jou broeksak as jy 'n ent met jou troeteldier gaan stap.
Moenie jou broek bemors as jy op die grond moet kniel om 'n pap wiel reg te maak of onkruid uittrek nie. Vat twee plastieksakke en bind een om elke knie. Knoop die handvatsels agter sodat dit bobly.
Frommel 'n paar sakke op en druk dit onderin 'n pot wat te diep is vir jou plantjie. Moenie die dreineringsgaatjie verstop nie.